Kolegio di supervishon finansiero Aruba

**Kolegio di supervishon finansiero Aruba**, ofisialmente **College Aruba financieel toezicht** (CAft), ta un órgano independiente ku desde 2015 ta supervisá finansa públiko di pais Aruba. 

CAft tin e enkargo pa duna konseho na gobièrnu di Aruba i pa monitorea adaptashon i ehekushon di e presupuesto di pais Aruba, asegurando pa e keda den balansa i dentro di e limitenan finansiero akordá entre Hulanda i Aruba pa garantisá pago di debe. CAft tambe por duna konseho, sea solisitá o no solisitá, na Parlamento di Aruba i Konseho di Minister di Reino (RMR) tokante e maneho finansiero di Aruba. 

CAft ta kompartí un sekretariado komun ku Kolegio di supervishon finansiero Kòrsou i Sint Maarten (Cft) i Kolegio di supervishon finansiero Boneiru, Sint Eustatius i Saba (Cft BES). Ofisina di e sekretariado ta establesí tantu na Aruba, Kòrsou i Sint Maarten.

## Historia
CAft a wòrdu instituí a base di e protokolo Hulanda-Aruba di dia 2 di mei 2015, e asina yamá *"witte donderdag-akkoord*". Mediante e *Landsverordening Aruba tijdelijk financieel toezicht* (LAft) e supervishon a optené un base legal. Esaki a tuma lugá komo solushon pa e situashon frágil di finansa públiko di Aruba; entre otro e deuda públiko kasi riba 90% di su PIB i e reseshon na 2015/2016.

Desde e introdukshon di CAft, a redusí e proporshon di deuda general, a baha kostonan di personal di gobiernu, i a mehora transparensia finansiero i e rol di parlamento den kontrol di e presupuesto. Sinembargo, durante e krísis di COVID-19 Aruba mester a hasi préstamo di likides for di Hulanda, inisialmente sin interes, pa kubri gastonan di urgensia. Den 2023 e deuda a ser refinansá komo un préstamo pa 20 aña ku tasa di interes di 6,9 %.

Den un akuerdo na 2024, Hulanda a redusí e interes na 5,1 % pa un período limitá te 1 di mei 2025, bou kondishon ku Aruba akordá pa e fecha ei e proyekto di lei di Reino nobo tokante finansa públiko duradero. Finalmente, despues di varios proposishon inkluso un subida di interes dor di su inkumplimentu ku e fecha, Aruba a bai di akuerdo ku e konsepto pa un lei di reino di konsenso (*Rijkswet HOFA*), kual dia 29 di ougùstus 2025 a keda aprobá pa RMR. 

E lei di reino ta alineá ku e *Landsverordening waarborging houdbare overheidsfinancien* (Lwho), un ordenansa arubano ku a remplasá LAft i ta stipulá e normanan pa e presupuesto di gobièrnu di Aruba. Na momentu ku e lei di reino drenta na vigor, Aruba lo instituí su propio Kamara di Presupuesto, ku lo fungi komo konsehero di Parlamento di Aruba i di gobièrnu. E lei di reino mes ta kaduká ora ku Aruba alkansá e normanan di un finansa públiko duradero. Na e momentu ei, Kamara di Presupuesto lo tuma over e funshon di CAft. 

## Konstelashon
E kolegio ta konsistí di tres miembro nombrá pa Konseho di Minister di Reino. Tantu Aruba komo Hulanda por postulá kandidatonan. Nombrashon di e presidente ta tuma lugá riba rekomendashon di presidente di Konseho di Minister di Reino. 

Miembro aktual:
* Hans Hoogervorst (presidente, febrüari 2026-presente)
* Marion Agumbero (postulá pa Aruba, 1 di ougùstus 2024-presente)
* Paul Hilbers (postulá pa Hulanda, 1 febrüari 2026-presente)

Ex-miembro:
*Afe Bakker, (presidente, 2015-2017)
*Raymond Gradus (presidente, 2017-2023)
*Sybilla Dekker (postulá pa Hulanda, 2015-2018) 
*Henk Kamp (postulá pa Hulanda, 2018-2021)
*Robert Croes, (postulá pa Aruba, 2015-2018)
*Hellen van der Wal  (postulá pa Aruba, 2018-2024)
*Lidewijde Ongering (presidente, 2023-2026)

## Link externo
* Informashon di Kolegio di supervishon finansiero Aruba riba wepsite "Colleges financieel toezicht"